季札觀周樂
作者：先秦：左丘明 
篇章：古文觀止 卷二・周文

paragraphs: 吳公子札來聘。……請觀於周樂。使工爲之歌《周南》、《召南》，曰：“美哉！始基之矣，猶未也，然勤而不怨矣。爲之歌《邶》、《鄘》、《衛》，曰：“美哉，淵乎！憂而不困者也。吾聞衛康叔、武公之德如是，是其《衛風》乎？”爲之歌《王》曰：“美哉！思而不懼，其周之東乎！”爲之歌《鄭》，曰：“美哉！其細已甚，民弗堪也。是其先亡乎！”爲之歌《齊》，曰：“美哉，泱泱乎！大風也哉！表東海者，其大公乎？國未可量也。”爲之歌《豳》，曰：“美哉，蕩乎！樂而不淫，其周公之東乎？”爲之歌《秦》，曰：“此之謂夏聲。夫能夏則大，大之至也，其周之舊乎！”爲之歌《魏》，曰：“美哉，渢渢乎！大而婉，險而易行，以德輔此，則明主也！”爲之歌《唐》，曰：“思深哉！其有陶唐氏之遺民乎？不然，何憂之遠也？非令德之後，誰能若是？”爲．之歌《陳》，曰：“國無主，其能久乎！”自《鄶》以下無譏焉！
爲之歌《小雅》，曰。“美哉！思而不貳，怨而不言，其周德之衰乎？猶有先王之遺民焉！”爲之歌《大雅》，曰：“廣哉！熙熙乎！曲而有直體，其文王之德乎？”
爲之歌《頌》，曰：“至矣哉！直而不倨，曲而不屈；邇而不逼，遠而不攜；遷而不淫，復而不厭；哀而不愁，樂而不荒；用而不匱，廣而不宣；施而不費，取而不貪；處而不底，行而不流。五聲和，八風平；節有度，守有序。盛德之所同也！”
見舞《象箾》、《南龠》者，曰：“美哉，猶有憾！”見舞《大武》者，曰：“美哉，周之盛也，其若此乎？”見舞《韶濩》者，曰：“聖人之弘也，而猶有慚德，聖人之難也！”見舞《大夏》者，曰：“美哉！勤而不德。非禹，其誰能修之！”見舞《韶箾》者“，曰：“德至矣哉！大矣，如天之無不幬也，如地之無不載也！雖甚盛德，其蔑以加於此矣。觀止矣！若有他樂，吾不敢請已！”